Der står meget på spil for den 18-årige Asad Ali Osman, der fredag er i byretten i Svendborg, tiltalt for vold og trusler i Nyborg Statsfængsel. For står det til anklager Maria Blomsterberg, så skal han oven i en eventuel fængselsstraf udvises af Danmark med et indrejseforbud de næste seks år. Det vil hun argumentere for senere i dag.

Fredag formiddag er to andre medindsatte og flere fængselsbetjente blevet ført som vidner. Ud over at true en fængselsbetjent, så er den 18-årige mand tiltalt for to tilfælde af vold, hvoraf i hvert fald det ene efter anklagemyndighedens opfattelse er med racistiske undertoner.

Det fandt sted i et køkken i statsfængslet, hvor den 18-årige angiveligt overfaldt en lettisk indsat, fordi han forinden havde fortalt at han var kristen og lettisk.

Den 18-årig nægter sig skyldig i både vold og trusler. Han siger volden var et slagsmål og det sket i selvforsvar.

Ved overfaldet i køkkenet, mistede den lettiske mand en del af sit højre øre, efter at være blevet slået i hovedet med en glasskål.